Ekološki restoran na točkovima
Kamioni sa kojih se prodaje hrana u poslednje vreme sve su prisutniji na ulicama većih gradova u Sjedinjenim Državama
Na brdima iznad predgrađa Los Anđelesa, Malibua, žurka je počela da se zagreva. Cipele nisu bile obavezni deo odeće za posetioce koji su igrali uz ritmove lokalnih bendova, uživajući u lokalnoj kuhinji. Ceo događaj je organizovao tzv. “Zeleni kamion” – bistro na točkovima, koji funkcioniše po ekološki održivom principu – a i prodaje hranu koja se pravi na isti način. Mičel Kolier je jedan od osnivača “Zelenog kamiona”. Sve što se nalazi u jelovniku napravljeno je od organske hrane proizvedene na lokalnim farmama udaljenim ne više od 160 kilometara od ovog mesta. Npr. popularni vegetarijanski burger napravljen je od organskog povrća, a preliven kremastim domaćim sosom. Slogan ove firme glasi “Lečimo planetu, obrok po obrok” – što osim hrane, podrazumeva i kamione. Ovi restorani na točkovima umesto benzina, koriste bio-gorivo i ulje za kuvanje, koje je već iskorišćeno za pravljenje hrane. Na prednjem delu kamiona nalaze se kazani za djubre koje je biorazgradljivo – drugim rečima pokretno djubrivo. , Mešano djubrivo se zatim šalje farmerima, koji proizvode hranu za prodaju sa kamiona. Pribor za jelo, posudje i ambalaža mogu ili da se recikliraju ili su biorazgradljivi. Objekti u kojima se svakodnevno priprema hrana rade na solarnu energiju. Ekološki aspekt “Zelenih kamiona” naišao je na veliko odobravanje mušterija. Kompanija je počela poslovanje pre više od 5 godina kada se Kolier, bivši maneken i glumac, udružio sa Kamom Miselijem, bivšim bankarom sa Volstrita. Obojica su bili vrlo zainteresovani za ekologiju i želeli su da postanu aktivni u zaštiti prirodne sredine i da učine nešto što će našu planetu učiniti zdravijom za buduće generacije. Tako je nastao “Zeleni kamion”. U trećoj godini poslovanja, “Zeleni kamion” počeo je da ostvaruje profit, a firma danas ima pet kamiona: tri u Los Anđelesu, jedan u San Dijegu i jedan u Njujorku. Dejvid Holc, suvlasnik “Zelenog kamiona” u San Dijegu, kaže da raste interesovanje za ovakav, ekološki koncept prodaje hrane, dodajući da se zainteresovani javljaju iz svih krajeva Amerika i sveta. Holc ističe da se nada da će „Zeleni kamioni“ jednog dana postati rasprostranjeni kao što su to danas restorani brze hrane. Pored očigledne misije da zajednicama omoguće lak pristup lokalnoj i organskoj hrani, osnivači “Zelenog kamiona” se takođe nadaju da će podstaći ljudi da poštuju Zemlju, ali i jedni druge. A hrana, zaključuje Kolier, to je ono što nas spaja.